Kontaksport, kultuur mag by skole hervat wordArgieffoto: pixabay.com Kontaksport en kultuuraktiwiteite mag weer by skole hervat word nadat dit in Mei weens die derde koronavirusvlaag gestaak is. Geen toeskouers word egter nog toegelaat nie. Die minister van basiese onderwys, Angie Motshekga, het dié wysiging aan die regulasies Sondag in die Staatskoerant gepubliseer. Die regulasies bepaal nou dat kontaksportsoorte, nie-kontaksportsoorte en oefening, asook kultuuraktiwiteite mag voortgaan en dat leerders weer teen mekaar en ander skole mag meeding. Leerders word ook weer toegelaat om na ander skole of provinsies te reis om aan sport of kultuuraktiwiteite deel te neem indien die regulasies vir vervoer steeds nagekom word. Kooroefening en koorkompetisies mag ook voortgaan mits dit in goed geventileerde areas of buite sonder enige toeskouers plaasvind en leerders ’n gesonde afstand handhaaf. Ander voorwaardes sluit in Terug na gewone skoolrooster Luidens die Staatskoerant keer laerskoolleerders van graad R tot graad 7 sowel as leerders met spesiale behoeftes van graad R tot 12 Maandag terug na die gewone skoolroostermodel wat voorsiening maak vir daaglikse bywoning. ’n “Risiko-aangepaste gedifferensieerde strategie” sal wel gevolg word wat daarvoor voorsiening maak dat aanpassings gemaak kan word sou die land se Covid-19-situasie dit noodsaak. Skole wat nie in staat is om hierdie bepalings na te kom nie word versoek om die departementshoof van hul betrokke distrikskantoor teen Vrydag omtrent hul situasie in te lig. Dié skole sal egter ’n geldige rede moet verskaf waarom hulle nie soos gebruiklik die rooster kan volg nie.